
Европейският парламент,
–	като взе предвид предложението на Комисията до Парламента и до Съвета (COM(2025)0157 – C10‑0188/2025),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламента за ЕФПГ“), [1:  	OВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021—2027[footnoteRef:2], изменен с Регламент (ЕС, Евратом) 2024/765[footnoteRef:3], и по-специално член 8 от него, [2:  	ОВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (EC, Евратом) 2020/2093 за определяне на многогодишната финансова рамка за годините 2021—2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 12 от него, [4:  	OВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид становището на комисията по заетост и социални въпроси,
–	като взе предвид доклада на комисията по бюджети (A10-0163/2025),
А.	като има предвид, че Съюзът създаде законодателни и бюджетни инструменти за предоставяне на допълнителна подкрепа за работници, засегнати от последиците от големи структурни промени в моделите на световната търговия или от последиците на световната финансова и икономическа криза, както и за подпомогане на тяхната реинтеграция на пазара на труда; като има предвид, че тази помощ се предоставя чрез финансова подкрепа за работниците и дружествата, за които те са работили;
Б. 	като има предвид, че Белгия подаде заявление EGF/2025/001 BE/BelGaN за финансов принос от Европейския фонд за приспособяване към глобализацията (ЕФПГ) след съкращаването на 417 работници в икономическия отрасъл от разделение 26 по NACE Rev. 2 („Производство на компютри, електронни и оптични продукти, електрическо оборудване“) в региона на ниво 2 по NUTS Oost-Vlaanderen (BE23) в рамките на референтен период от 4 месеца за подаване на заявлението от 31 юли 2024 г. до 30 ноември 2024 г.; 
В. 	като има предвид, че заявлението се основава на критериите за намеса по член 4, параграф 2, буква а) от Регламента за ЕФПГ, съгласно които следва да е налице прекратяване на дейността на най-малко 200 съкратени работници или самостоятелно заети лица за референтен период от 4 месеца в дадено предприятие в държава членка, включително когато това прекратяване на дейността се случва при негови доставчици или производители надолу по веригата;
[bookmark: _Hlk207698597]Г. 	като има предвид, че агресивната война на Русия срещу Украйна и нарастващата инфлация са оказали въздействие върху разходите за енергия, материали и труд, като са увеличили натиска върху маржа на BelGaN;  
Д. 	като има предвид, че BelGaN специализира в производството на полупроводници за автомобилния сектор; като има предвид, че европейската автомобилна промишленост и нейните доставчици са изправени пред безпрецедентен натиск, произтичащ както от външни, така и от вътрешни предизвикателства, като например нарушаването на конкуренцията и високите разходи за енергия;
Е.	като има предвид, че предприятието е претърпяло значителен спад на рентабилността поради ограничения на паричните потоци, причинени от преминаването от интегрални схеми на силициева основа към интегрални схеми на основата на галиев нитрид, което е било затруднено от високи производствени разходи и недостатъчни инвестиции по време на преходния период; 
Ж.	като има предвид подадената от BelGaN молба за обявяване в несъстоятелност на 30 юли 2024 г.;
З.	като има предвид, че фламандските служби по заетостта (VDAB[footnoteRef:5]) предоставят националното предварително финансиране и съфинансиране на мерките; [5:  	Vlaamse Dienst voor Arbeidsbemiddeling en Beroepsopleiding.] 

И.	като има предвид, че дружеството, в съответствие с белгийското законодателство, е следвало задължителната процедура за информиране и консултиране на представителите на работниците; като има предвид, че тъй като изискването за създаване на звено за заетост, чиято цел е да предоставя на работниците, съкратени чрез колективни съкращения, услуги за пренасочване, не се прилага в случай на несъстоятелност, услугите по пренасочване на работниците са били предоставени от VDAB; 
Й.	като има предвид, че финансовият принос от ЕФПГ следва да бъде насочен главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места във или извън първоначалния им сектор на дейност и подготвящи ги същевременно за една по-екологична и по-цифровизирана европейска икономика;
К.	като има предвид, че ЕФПГ не може да надхвърля максимален годишен размер от 30 милиона евро (по цени от 2018 г.), както е посочено в член 8 от Регламент (ЕС, Евратом) 2020/2093 на Съвета, изменен с Регламент (ЕС, Евратом) 2024/765;
1.	изразява съгласие с Комисията, че условията, посочени в член 4, параграф 2, буква а) от Регламента за ЕФПГ, са изпълнени и че следователно съгласно този регламент Белгия има право на финансов принос в размер на 931 690 EUR, съставляващ 85 % от общата сума в размер на 1 096 107 EUR, която включва разходи за персонализирани услуги в размер на 1 052 607 EUR и разходи за дейности по подготовка, управление, информиране и популяризиране, контрол и докладване в размер на 43 500 EUR;
2. 	отбелязва, че белгийските органи са подали заявлението на 21 февруари 2025 г. и че след предоставянето на допълнителна информация от Белгия, Комисията е приключила оценката си на 7 юли 2025 г., почти пет месеца по-късно, и е уведомила Парламента за това на 26 август 2025 г.; подчертава значението на съкращаването на времето между подаването на заявление за помощ по ЕФПГ и решението за финансиране; подчертава необходимостта от опростяване и ускоряване на вътрешните процедури, без да се подкопава институционалният баланс, в частност правата на Европейския парламент като бюджетен орган;
3.	отбелязва, че заявлението се отнася до целева група от 417 бенефициери, съкратени от предприятието BelGaN;
4.	посочва, че съкращенията в BelGaN са увеличили броя на безработните на територията на Оуденаард с 9 % на годишна база, особено сред висококвалифицираните и средноквалифицираните безработни лица; отбелязва, че в същото време откритите работни места в района са намалели с 22 % поради значителното увеличение на броя на предприятията, подали молба за обявяване в несъстоятелност през последните три години;
5.	припомня, че персонализираните услуги, които се предвижда да бъдат предоставени на работниците, включват следните действия: информационни сесии, услуги за пренасочване, обучение и преквалификация, обучение на работното място, трудова борса, съдействие при търсене на работа, търсене на работни места и намиране на подходящи работни места, с цел да се даде възможност на работниците да се върнат на пазара на труда възможно най-бързо, като им се предостави възможност да придобият висококачествени умения и да преминат обучение от значение за бъдещите работодатели в сектора, като същевременно се насърчава способността им да развиват предприемачески инициативи и нови проекти; подчертава в този контекст, че добре обучената работна сила е от ключово значение за една ориентирана към бъдещето европейска икономика;
6.	призовава за всеобхватни окончателни оценки на приложените мерки, включващи данни за броя на работниците, успешно реинтегрирани на пазара на труда, и обратна информация от бенефициерите относно качеството и целесъобразността на предоставената подкрепа;
7.	отбелязва, че Белгия е започнала да предоставя персонализирани услуги на бенефициерите от целевата група на 8 август 2024 г. и че следователно периодът на допустимост за предоставяне на финансов принос от ЕФПГ ще бъде от тази дата до 24 месеца след датата на влизане в сила на приложеното към настоящата резолюция решение;
8.	отбелязва, че белгийските органи са започнали да извършват административни разходи по прилагането на ЕФПГ на 31 юли 2024 г. и че следователно тези разходи ще бъдат допустими за финансовия принос от ЕФПГ от тази дата до 31 месеца след датата на влизане в сила на приложеното към настоящата резолюция решение;
9.	подчертава, че белгийските органи са представили гаранции, че принципите на равно третиране и недискриминация ще бъдат спазвани при достъпа до предложените действия и тяхното изпълнение, както и че няма да бъде допуснато двойно финансиране;
10.	подчертава необходимостта да се гарантира ясна разпознаваемост и видимост на финансирането от Съюза, за да се подчертае неговата добавена стойност; призовава за последователна и целенасочена комуникация с бенефициерите, регионалните и местните органи, социалните партньори, медиите и широката общественост;
11.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори;
12.	одобрява приложеното към настоящата резолюция решение;
13.	възлага на своя председател да подпише решението заедно с председателя на Съвета и да осигури публикуването му в Официален вестник на Европейския съюз;
14.	възлага на своя председател да предаде настоящата резолюция, включително и приложението към нея, съответно на Съвета и на Комисията.

(Текстът на това приложение не е възпроизведен тук, тъй като той съответства на окончателния акт, Решение (EС) 2025/2133) 

